Babelscape/SREDFM huggingface dataset:
Χέραρντ Χόρενμπαουτ

Ο Χέραρντ Χόρενμπαουτ (φλαμανδικά: Gerard Horenbout (περ. 1465 - 1541) ήταν Φλαμανδός μικρογράφος, όψιμο παράδειγμα των πρώιμων Φλαμανδών ζωγράφων. Είναι πιθανόν ο «Δάσκαλος του Ιακώβου Δ΄ της Σκωτίας».
Fermi Linux

Με την ονομασία Fermi Linux είναι γνωστές οι διανομές Linux που αναπτύσσει και χρησιμοποιεί το Fermilab (Fermi National Accelerator Laboratory) στις ΗΠΑ. Οι διανομές αυτές είχαν διάφορες άλλες ονομασίες, όπως "Fermi Linux LTS", "LTS", "Fermi Linux STS", "STS", "Scientific Linux Fermi" και "SLF". Σήμερα η μόνη διανομή που υποστηρίζεται επίσημα είναι το Scientific Linux Fermi, το οποίο βασίζεται στο Scientific Linux.
NGC 106

Ο NGC 106 είναι φακοειδής γαλαξίας τύπου S0/a? ο οποίος βρίσκεται στον αστερισμό Ιχθύες. Απέχει περίπου 270 εκατομμύρια έτη φωτός από την Γη και έχει διάμετρο της τάξεως των 100.000 ετών φωτός.

Τον ανακάλυψε ο Αμερικανός αστρονόμος Φράνσις Πρισέρβντ Λίβενγουορθ (Francis Preserved Leavenworth) το 1886.
Αννίμπαλε Καρράτσι

Ο Αννίμπαλε Καρράτσι (ιταλικά: Annibale Carracci, 3 Νοεμβρίου 1560 - 15 Ιουλίου 1609) ήταν Ιταλός ζωγράφος της εποχής του Μπαρόκ. Ο Καρράτσι ήταν ο πλέον εκτιμώμενος ζωγράφος στην εποχή του και ήταν η κινητήρια δύναμη για τη δημιουργία του στυλ μπαρόκ. Μαζί με τον εξάδελφό του Λοντοβίκο και τον μεγαλύτερο αδελφό του Αγκοστίνο - καθένας από τους οποίους υπήρξε σημαντικός καλλιτέχνης - ο Καρράτσι εκκίνησε τον μετασχηματισμό της ιταλικής ζωγραφικής: Οι Καρράτσι απέρριψαν το προσποιητό στην μανιεριστική ζωγραφική, προτάσσοντας την επιστροφή στη φύση συζευγμένη με τη μελέτη μεγάλων Ιταλών δημιουργών της Αναγέννησης και ειδικότερα του Τιτσιάνο, του Πάολο Βερονέζε και του Κορρέτζο
NGC 102

Ο NGC 102 είναι φακοειδής γαλαξίας τύπου (R)SB0/a(?) στον αστερισμό Κήτος. Απέχει περίπου 330 εκατομμύρια έτη φωτός από την Γη και έχει διάμετρο της τάξεως των 95.000 ετών φωτός..

Τον ανακάλυψε ο Αμερικανός αστρονόμος Φράνσις Πρισέρβντ Λίβενγουορθ (Francis Preserved Leavenworth) το 1886.
Χαν Σόλο

Ο Χαν Σόλο είναι φανταστικός χαρακτήρας της κινηματογραφικής σειράς "Ο Πόλεμος των Άστρων", τον οποίο υποδύεται ο Χάρισον Φορντ. Στην αρχική τριλογία, ο Χαν και ο συγκυβερνήτης του, ο Τσουμπάκα, συγχρωτίζονται με την Επαναστατική Συμμαχία η οποία αντιμαχόταν την Γαλαξιακή Αυτοκρατορία. Στην πορεία, ο Χαν γίνεται σπουδαία μορφή του αγώνα. Ο δημιουργός, Τζoρτζ Λούκας, περιέγραψε τον χαρακτήρα ως: "Έναν μοναχικό τύπο ο οποίος αντιλαμβάνεται την σημασία του ανήκειν σε μια ομάδα και του βοηθείν για το κοινό καλό".
Ιμαντεντίν Ζενγκί

Ο Ιμαντεντίν Ζενγκί ("I. İmadeddin Zengi", 1085 - 14 Σεπτεμβρίου 1146), ήταν Τούρκος ατάμπεης της Μοσούλης, του Χαλεπιού, της Χάμας και της Έδεσσας Μεσοποταμίας, πόλεων-εμιράτων που αποτελούσαν τμήματα της Αυτοκρατορίας των Σελτζούκων. Υπήρξε ο ιδρυτής της περίφημης δυναστείας των Ζενγκιδών.
NGC 105

Ο NGC 105 είναι σπειροειδής γαλαξίας στον αστερισμό Ιχθύες. Απέχει περίπου 240 εκατομμύρια έτη φωτός από την Γη και έχει διάμετρο περίπου 75.000 ετών φωτός. Το 2007 παρατηρήθηκε σε αυτό τον γαλαξία ο υπερκαινοφανής SN2007A. Ο Γάλλος αστρονόμος Εντουάρ Στεφάν (Édouard Jean-Marie Stephan) ανακάλυψε τον NGC 105 στις 15 Οκτωβρίου 1884.
Αντρέα Γκάλο

Ο Αντρέα Γκάλο ("Andrea Gallo", 18 Ιουλίου 1928-22 Μαΐου 2013) ήταν Ιταλός πρεσβύτερος της Καθολικής εκκλησίας, ιδρυτής και ηγέτης της ενορίας του Σαν Μπενεντέτο αλ Πόρτο στην Γένοβα. Συχνά αποκαλούσε τον εαυτό του "ιερέα του πεζοδρομίου", παραπέμποντας στην δραστηριότητά του και στην προσφορά αλληλεγγύης προς φτωχούς και άπορους.

Οι ιδέες του Γκάλο ήταν παραπλήσιες με αυτές του κινήματος της Θεολογίας της Απελευθέρωσης, ενώ συμμετείχε κινητοποιήσεις όπως αυτές της Γένοβα το 2001. Ενδεικτικές είναι οι περιπτώσεις, που ο Γκάλο τραγουδούσε μέσα στην εκκλησία μαζί με τους πιστούς, το τραγούδι των Ιταλών παρτιζάνων ενάντια στον φασισμό, "Bella Ciao".

Όπως ανέφεραν μέσα ενημέρωσης στην Ιταλία, ο Αντρέα Γκάλο "θεωρήθηκε σημείο αναφοράς από όσους επιθυμούν μια εκκλησία που να πλησιάζει τους ανθρώπους με την δύναμη της κατανόησης, χωρίς διακρίσεις και φραγμούς".
NGC 1156

Ο NGC 1156 είναι νάνος ακανόνιστος γαλαξίας τύπου ibm στον αστερισμό Κριό. Έχει πυρήνα H II και η κεντρική του περιοχή είναι μεγαλύτερη από τον μέσο όρο. Περιέχει ζώνες αερίων που στρέφονται με αντίθετη φορά. Το φαινόμενο ενδέχεται να οφείλεται στην βαρυτική αλληλεπίδραση του NGC 1156 με άλλο, πλούσιο σε αέρια γαλαξία κάποια στιγμή στο παρελθόν.
Μουσείο Γουλανδρή Φυσικής Ιστορίας

Το Μουσείο Γουλανδρή Φυσικής Ιστορίας είναι μουσείο φυσικής ιστορίας στην Κηφισιά, βόρειο προάστιο της Αθήνας. Ιδρύθηκε το 1964 από τον Άγγελο και τη Νίκη Γουλανδρή και ήταν το πρώτο μουσείο φυσικής ιστορίας που ιδρύθηκε στην Ελλάδα. Στεγάζεται σε νεοκλασικό σπίτι του 1875 το οποίο τροποποιήθηκε ώστε να στεγάσει το μουσείο, ενώ το 2001 εγκαινιάστηκε το κέντρο «Γαία», επέκταση του αρχικού κτιρίου. Σκοπός της δημιουργίας του ήταν η προώθηση των φυσικών επιστημών και της ευαισθητοποίησης του ανθρώπου για την άγρια ζωή.

Ανάμεσα στα εκθέματα του μουσείο βρίσκονται βοτανικά εκθέματα, έντομα, θηλαστικά και πτηνά κατανεμημένα σε διαφόρους βιοτόπους, ερπετά και αμφίβια μαλάκια, δείγματα ορυκτών, πετρωμάτων και απολιθωμάτων, από Ελλάδα αλλά και παγκόσμιας. Στο κέντρο «Γαία» λειτουργούν επιστημονικά εργαστήρια, ενώ βρίσκεται αμφιθέατρο και συνεδριακές εγκαταστάσεις, καθώς και η Γεώσφαιρα και διαδραστικά εκθέματα σχετικά με τα περιβαλλοντικά προβλήματα του πλανήτη, όπως η ενέργεια, οι μεταφορές, η διαχείριση των φυσικών πόρων και οι τροφές. 

Οι δραστηριότητες του Μουσείου περιλαμβάνουν εκπαιδευτικά προγράμματα για μαθητές και εκπαιδευτικούς, σεμινάρια και συνέδρια και ερευνητικά προγράμματα σχετικά με την προστασία των φυσικών πόρων και τη διατροφή του ανθρώπου.
NGC 114

Ο NGC 114 είναι φακοειδής γαλαξίας στον αστερισμό Κήτος. Απέχει περίπου 185 εκατομμύρια έτη φωτός από την Γη και έχει διάμετρο 50.000 ετών φωτός. Τον ανακάλυψε ο Γερμανός αστρονόμος Βίλχελμ Τέμπελ (Ernst Wilhelm Leberecht Tempel) στις 27 Σεπτεμβρίου 1880.
NGC 117

Ο NGC 117 είναι σπειροειδής γαλαξίας στον αστερισμό Κήτος. Απέχει περίπου 240 εκατομμύρια έτη φωτός από την Γη και έχει διάμετρο της τάξεως των 50.000 ετών φωτός. Ανακαλύφθηκε από τον Γερμανό αστρονόμο Άλμπερτ Μαρτ (Albert Marth) στις 13 Σεπτεμβρίου 1863.
Μανώλης Πράτσικας

Ο Μανώλης Πράτσικας, πραγματικό ονοματεπώνυμο Μαργαρίτης Παπαδόπουλος (Αθήνα, 12 Απριλίου 1919 - Πάτρα, 1 Δεκεμβρίου 2015), ήταν Έλληνας ποιητής, δημοσιογράφος, θεατρικός συγγραφέας και κριτικός θεάτρου
Ubuntu Kylin

Το Ubuntu Kylin είναι η επίσημη κινέζικη έκδοση του λειτουργικού συστήματος Ubuntu.
NGC 120

Ο NGC 120 είναι φακοειδής γαλαξίας στον αστερισμό Κήτος. Απέχει περίπου 175 εκατομμύρια έτη φωτός από την Γη και έχει διάμετρο 75.000 ετών φωτός. Ανακαλύφθηκε από τον Γερμανό αστρονόμο Έρνστ Τέμπελ (Ernst Wilhelm Leberecht Tempel) στις 27 Σεπτεμβρίου 1880.
Θεοφύλακτος Θεοφυλάκτου

Ο Θεοφύλακτος Θεοφυλάκτου (Τσίτη Αργυρούπολης, 1885 - Θεσσαλονίκη, 12 Αυγούστου 1961) ήταν Έλληνας γιατρός και πολιτικός με καταγωγή από τον Πόντο.
Φερδινάνδος της Σαβοΐας

:"Να μη συγχέεται με τον εγγονό του Φερδινάνδο 3ο δούκα της Γένουας (1884-1963)."

Ο Πρίγκιπας Φερδινάνδος της Σαβοΐας, 1ος Δούκας της Γένουας (15 Νοεμβρίου 1822 - 10 Φεβρουαρίου 1855) ήταν ο ιδρυτής του κλάδου της Γένουας του Οίκου της Σαβοΐας.
NGC 150

Ο NGC 150 είναι ραβδωτός σπειροειδής γαλαξίας στον αστερισμό Γλύπτη. Απέχει περίπου 70 εκατομμύρια έτη φωτός από την Γη και έχει διάμετρο της τάξεως των 55.000 ετών φωτός. Το 1990 παρατηρήθηκε σε αυτόν τον γαλαξία ο υπερκαινοφανής SN 1990k. Ο NGC 150 ανήκει στην Ομάδα γαλαξιών NGC 134, στην οποία εντάσσονται επίσης οι NGC 115, NGC 131, NGC 134, NGC 148, PGC 2000, IC 1555 και PGC 2044.

Ανακαλύφθηκε από τον Αμερικανό αστρονόμο Λιούις Α. Σουίφτ (Lewis A. Swift) στις 20 Νοεμβρίου 1886.
IC 12

O IC 12 είναι σπειροειδής γαλαξίας τύπου Sab στον αστερισμό Ιχθύες. Απέχει περίπου 280 εκατομμύρια έτη φωτός από την Γη και έχει διάμετρο της τάξεως των 65.000 ετών φωτός. Τον ανακάλυψε ο αστρονόμος Στεφάν Ζαβέλ (Stéphane Javelle) στις 7 Νοεμβρίου 1891.
Νομπέλ Μπουνγκού Κολό

Ο Νομπέλ Μπουνγκού Κολό (γαλλικά: "Nobel Boungou Colo"), γεννημένος στις 26 Απριλίου 1988 στην Μπραζαβίλ, είναι Γαλλοκογκολέζος επαγγελματίας καλαθοσφαιριστής. Διαθέτοντας ύψος 202 εκατοστά αγωνίζεται στη θέση του Center.

Ο Μπουνγκού Κολό έχει αναδειχθεί δύο φορές Πρωταθλητής Γαλλίας με τα χρώματα της Λιμόζ Σ.Σ.Π., τις αγωνιστικές περιόδους 2013-14 και 2014-15. Το 2013 κατέκτησε το γαλλικό Super Cup με την ίδια ομάδα.
NGC 1497

thumb|right|255px|Το NGC 1497
Ο NGC 1497 είναι φακοειδής γαλαξίας στον αστερισμό Ταύρο. Τον ανακάλυψε ο Γάλλος αστρονόμος Εντουάρ Στεφάν (Édouard Jean-Marie Stephan) το 1876 με ένα τηλεσκόπιο των 80 cm.
NGC 125

Ο NGC 125 (ή PGC 1772) είναι φακοειδής γαλαξίας στον αστερισμό Ιχθύες. Το φαινόμενο μέγεθός του είναι 12,9. Απέχει περίπου 235 εκατομμύρια έτη φωτός από τη Γη και έχει διάμετρο 115.000 ετών φωτός. Τον ανακάλυψε ο αστρονόμος Ουίλιαμ Χέρσελ στις 25 Δεκεμβρίου 1790.

Ο NGC 125 είναι μέρος της ομάδας του NGC 128, που περιλαμβάνει τους γαλαξίες NGC 125, NGC 126, NGC 127, NGC 128 και NGC 130. Παρά το ότι φαίνονται κοντά από τη Γη, η μεγαλύτερη των 1000 km/sec (χιλιομέτρων το δευτερόλεπτο) διαφορά στην ακτινική ταχύτητα ανάμεσα στον NGC 125 και στον NGC 128 (ο πρώτος απομακρύνεται από τη Γη με ταχύτητα 5266 km/sec) καθιστά ελάχιστα πιθανό το ότι βρίσκονται κοντά στον χώρο. Ωστόσο, οι NGC 125 και NGC 126 είναι μάλλον κοντά ο ένας στον άλλο.
Πολιτοφυλακή

Πολιτοφυλακή γενικά είναι ένας στρατός ή άλλη μάχιμη μονάδα που αποτελείται από μη επαγγελματίες μαχητές, πολίτες ενός έθνους ή υποκείμενους ενός κράτους ή κυβέρνησης που μπορεί να κληθούν να ενταχθούν σε μια εμπόλεμη κατάσταση, σε αντίθεση με μια τακτική στρατιωτική δύναμη, με επαγγελματικό πλήρους ωραρίου στρατιωτικό προσωπικό, ή ιστορικά, τα μέλη της μάχιμης αριστοκρατίας (π.χ., ιππότες ή σαμουράι). Ανίκανοι να πολεμήσουν ενάντια σε κατάλληλα εκπαιδευμένες και εξοπλισμένες επαγγελματικές δυνάμεις, είναι σύνηθες για τους πολιτοφύλακες να συμμετάσχουν σε ανταρτοπόλεμο ή άμυνα αντί να χρησιμοποιούνται για ανοικτές επιθέσεις και επιθετικές ενέργειες.

Ωστόσο, ξεκινώντας ήδη από τα τέλη του 20ου αιώνα, κάποιες πολιτοφυλακές (ιδιαίτερα επίσημα αναγνωρισμένες και επικυρωμένες από κυβέρνηση πολιτοφυλακές) να ενεργούν ως επαγγελματικές δυνάμεις, ενώ εξακολουθούν να είναι «μερικής απασχόλησης» ή «εφεδρικές» οργανώσεις. Για παράδειγμα, τα μέλη ορισμένων Εθνικών Φρουρών του Αμερικανικού Στρατού και μονάδων της Αεροπορικής Εθνικής Φρουράς θεωρούνται επαγγελματίες στρατιώτες και οι αεροπόροι, αντιστοίχως, καθώς έχουν εκπαιδευτεί να διατηρούν, και διατηρούν τα ίδια πρότυπα με τους "πλήρους απασχόλησης" (εν ενεργεία) ομολόγους τους. Ως εκ τούτου, αυτοί οι επαγγελματίες πολιτοφύλακες της Εθνικής Φρουράς των ΗΠΑ είναι κοινώς γνωστοί ως «πολίτες-στρατιώτες» ή «πολίτες-αεροπόροι". Η ιστορική οπτική είναι όταν τρεις ή περισσότεροι πολίτες συγκεντρώνονται για την κοινή άμυνα της χώρας ή κράτους τους, αποτελούν μια πολιτοφυλακή.
NGC 2022

thumb|right|250px|Το NGC 2022
Το NGC 2022 είναι πλανητικό νεφέλωμα στον αστερισμό Ωρίωνα. Απέχει περίπου 7.000 έτη φωτός από τη Γη και το ανεκάλυψε ο αστρονόμος Ουίλιαμ Χέρσελ στις 28 Δεκεμβρίου 1785.
NGC 7026

Το NGC 7026 σε εικόνα από το [[Διαστημικό Τηλεσκόπιο Χαμπλ]]
Το NGC 7026 είναι πλανητικό νεφέλωμα το οποίο απέχει 6000 έτη φωτός από την Γη και βρίσκεται στον αστερισμό Κύκνο.
NGC 7008

thumb|right|250px|Το NGC 7008
Το NGC 7008 γνωστό και ως Νεφέλωμα του Εμβρύου, είναι πλανητικο νεφέλωμα με διάμετρο περίπου ενός έτους φωτός, το οποίο απέχει περίπου 2800 έτη φωτός από την Γη. Βρίσκεται στον αστερισμό Κύκνο και το ανακάλυψε ο αστρονόμος Ουίλιαμ Χέρσελ το 1787.
Μαργκαριτόνε ντ' Αρέτσο

Ο Μαργκαρίτο ή Μαργκαριτόνε ντ' Αρέτσο (Margarito ή Margaritone d'Arezzo (περ. 1250 – 1290) ήταν Ιταλός ζωγράφος της περιόδου του Μεσαίωνα.
Groeningemuseum

Το Groeningemuseum (προφέρεται "Χρενινγκεμουσέουμ") είναι το δημοτικό μουσείο της Μπρυζ στο Βέλγιο. Η περιοχή στην οποία βρίσκεται έχει το όνομα "Groeninge" λόγω της πρασινάδας της, από τον 13ο αιώνα. Οικοδομήθηκε στον χώρο όπου προϋπήρχε η μεσαιωνική μονή Έικχαουτ (Eekhout).

Η διασπορά των έργων των Φλαμανδών δημιουργών κατά τη διάρκεια και μετά τη Γαλλική Επανάσταση καθώς και η σχετική απαξίωση των μεγάλων δασκάλων κατά τον 18ο και τον 19ο αιώνα επηρέασαν ισχυρά τις πρώτες φάσεις της Συλλογής του μουσείου. Ο πίνακας του Χέραρντ Ντάβιντ "Η Κρίση του Καμβύση" είναι ένα από τα πιο χαρακτηριστικά παραδείγματα. Το δημοτικό συμβούλιο της Μπρυζ παράγγειλε τον πίνακα στον Ντάβιντ το 1498, προκειμένου να διακοσμήσει το Δημαρχείο. Ύστερα από τη Γαλλική Επανάσταση και κατοχή των νότιων Κάτω Χωρών από τα γαλλικά στρατεύματα, ο πίνακας μεταφέρθηκε στο Παρίσι. Με τον ίδιο τρόπο λεηλατήθηκαν τα δημόσια κτίρια και οι εκκλησίες. Σε διάστημα μερικών μόνο μηνών ο Γάλλος επίτροπος τέχνης είχε κατάσχει περίπου 200 έργα καλλιτεχνών της Φλαμανδικής Σχολής. Με τον ίδιο τρόπο, η "Μαντόνα με τον ιερωμένο Γιος φαν ντερ Πάελε" του Γιαν βαν Άικ υφαρπάχθηκε από την εκκλησία του Αγίου Ντονάας (St. Donaas) και ορισμένα έργα του Χανς Μέμλινγκ (μεταξύ των οποίων και το "τρίπτυχο του Μορέιλ") επίσης υφαρπάχθηκαν από την Μπρυζ.

Το 1797 η Ακαδημία της Μπρυζ ζήτησε άδεια για να γίνει δυνατή η στέγαση έργων τέχνης από μη ενεργές μονές που είχαν γλιτώσει την υφαρπαγή προς το Παρίσι. Οι Γάλλοι της εποχής φαίνεται πως είχαν μια προτίμηση προς τα μεγάλου μεγέθους έργα. Ένα χρόνο αργότερα, στο πρώην μοναστήρι Ντάουνεν (Duinen) δημιουργήθηκε το μουσείο "Musée de l'Ecole Centrale du Département de la Lys", στο οποίο βρήκαν στέγη περίπου 500 έργα τέχνης από καταργημένα ιδρύματα, πολλά από τα οποία σήμερα αποτελούν μέρος της Συλλογής του Μουσείου. Υπό την καθοδήγηση του νεοκλασικιστή Γιόσεφ Οντεφέρε (Joseph Odevaere) πολλά από τα έργα που είχαν υφαρπάξει οι Γάλλοι επαναπατρίστηκαν το 1816 και δόθηκαν στην Ακαδημία της πόλης, ενώ τα έργα από το "Musée de l'Ecole" μεταφέρθηκαν στο Δημαρχείο το 1803. Με τον τρόπο αυτό, όμως, ενώ πολλά από τα αριστουργήματα που είχαν δημιουργηθεί στη Μπρυζ διασώθηκαν, δεν ήταν συγκεντρωμένα. Έτσι, το Groeningemuseum δημιουργήθηκε με σκοπό να συγκεντρώσει τα έργα που ήταν διεσπαρμένα σε διάφορα σημεία της πόλης και, πάνω απ' όλα, να στεγάσει με τον κατάλληλο τρόπο τα έργα των πρώιμων Φλαμανδών ζωγράφων. Η δημοτική συλλογή διαμοιράστηκε όταν ιδρύθηκε το Μουσείο Μοντέρνας τέχνης, το 1898, στην πρώην ιησουιτική σχολή στο Φέρβερσντάικ (Verwersdijk). Τα έργα των ζωγράφων προ του 18ου αιώνα παρέμειναν στην Ακαδημία μέχρι να δημιουργηθεί ο κατάλληλος χώρος, πράγμα που έγινε με τη δημιουργία του Groeningemuseum μισό αιώνα αργότερα.
FIBA Europe Cup

Το FIBA Europe Cup είναι επαγγελματική διασυλλογική διοργάνωση καλαθοσφαίρισης ανδρών, η οποία κατά την πρώτη περίοδο διεξαγωγής του θεσμού 2015/16 ήταν στην τρίτη βαθμίδα των πανευρωπαϊκών διοργανώσεων, με την εμφάνιση του Μπάσκετμπολ Τσάμπιονς Λιγκ την επόμενη σεζόν όμως θεωρείται η τέταρτη σε κατάταξη πλέον. 

Ιδρύθηκε το 2015, με διοργανώτρια αρχή τη FIBA Europe, και έχει βασικό στόχο να πάρει τη θέση του Eurocup (που διοργανώνεται από την Euroleague Basketball) ως δεύτερης κατηγορίας διοργάνωση στην Ευρώπη, καθώς η FIBA ζήτησε από τις Εθνικές Ομοσπονδίες να εγγράψουν τις ομάδες τους στη συγκεκριμένη διοργάνωση.
Ιόν Ιλιέσκου

Ο Ιόν Ιλιέσκου ("Ion Iliescu" [iˈon iliˈesku], 3 Μαρτίου 1930) είναι Ρουμάνος πολιτικός και αξιωματούχος, ο οποίος διετέλεσε πρόεδρος της Ρουμανίας από το 1989 μέχρι το 1996, και από το 2000 έως το 2004. Από το 1996 έως το 2000 και από το 2004 μέχρι τη συνταξιοδότησή του το 2008, ο Ιλιέσκου ήταν γερουσιαστής του Σοσιαλδημοκρατικού Κόμματος (PSD), του οποίου παραμένει επίτιμος πρόεδρος.

Εντάχθηκε στο Κομμουνιστικό Κόμμα το 1953 και έγινε μέλος της Κεντρικής Επιτροπής του το 1965, ωστόσο, από το 1971 σταδιακά περιθωριοποιούνταν από τον Νικολάι Τσαουσέσκου. Είχε πρωταγωνιστικό ρόλο στη Ρουμανική Επανάσταση και έγινε πρόεδρος της χώρας το Δεκέμβριο του 1989. Τον Μάιο του 1990, έγινε ο πρώτος ελεύθερα εκλεγμένος αρχηγός κράτους της Ρουμανίας. Αφότου ένα νέο σύνταγμα εγκρίθηκε με δημοψήφισμα, διετέλεσε ακόμη δύο θητείες ως πρόεδρος από το 1992 έως το 1996, ενώ από το 2000 έως το 2004, με ενδιάμεση την προεδρία του Εμίλ Κονσταντινέσκου, ο οποίος τον νίκησε το 1996.

Ο Ιλιέσκου αναγνωρίζεται ευρέως ως μια κυρίαρχη μορφή της πολιτικής στα πρώτα δεκαπέντε χρόνια μετά την επανάσταση. Κατά τη διάρκεια της θητείας του η Ρουμανία εντάχθηκε στο ΝΑΤΟ.

Κατηγορία:Πρόεδροι της Ρουμανίας
Πέντε Στύλοι του Ισλάμ

Οι Πέντε Στύλοι του Ισλάμ ή "Πέντε Πυλώνες του Ισλάμ" (Αρκάν αλ-Ισλάμ أركان الإسلام, επίσης Αρκάν αλ-Ντιν أركان الدين "στύλοι της θρησκείας") είναι πέντε βασικές πράξεις στο Ισλάμ, που θεωρούνται υποχρεωτικές από τους πιστούς και είναι το θεμέλιο της μουσουλμανικής ζωής. Αυτές συνοψίζονται στην περίφημη χαντίθ του Γαβριήλ.
thumb|219x219px|Οι Πέντε Στύλοι του Ισλάμ

Οι σιίτες και σουνίτες συμφωνούν σχετικά με τα ουσιώδη στοιχεία για την εκτέλεση και την πρακτική αυτών των πράξεων, αλλά 

οι σιίτες δεν αναφέρονται σε αυτές με το ίδιο όνομα. Αποτελούν την Μουσουλμανική ζωή, την προσευχή, την ανησυχία για τους άπορους, την αυτοκάθαρση και το προσκύνημα αν κάποιος είναι σε θέση να το κάνει.
Κάρολος Εμμανουήλ Γ΄ της Σαρδηνίας

Ο Κάρολος Εμμανουήλ Γ΄ της Σαρδηνίας΄ (27 Απριλίου 1701 - 20 Μαρτίου 1773) ήταν Δούκας της Σαβοΐας και Βασιλιάς της Σαρδηνίας (1730 - 1773).

Γεννήθηκε στις 27 Απριλίου 1701 στο Τορίνο, με γονείς τον Βίκτορα-Αμεδαίο Β΄ της Σαρδηνίας και την Άννα Μαρία της Ορλεάνης. Όταν ο μεγαλύτερος αδελφός του Βίκτωρ-Αμεδαίος (1699-1715) απεβίωσε 16 ετών το 1715, ο Κάρολος-Εμμανουήλ έγινε διάδοχος του θρόνου της Σαρδηνίας.

Το 1730 ο πατέρας του παραιτήθηκε αφήνοντας τον θρόνο στον Κάρολο. Οι σχέσεις των δύο ανδρών δεν θεωρούνταν ποτέ καλές και κατά συνέπεια, ο Κάρολος-Εμμανουήλ Γ' έλαβε ελλιπή εκπαίδευση. Ωστόσο, απέκτησε αξιοσημείωτη γνώση στον στρατιωτικό τομέα.
Μάχη της Φορίνο

μικρογραφία|Η Ιταλία το 652
Η Μάχη της Φορίνο διεξήχθη το 663 στο χωριό Φορίνο μεταξύ του Βυζαντινού στρατού υπό τον στρατηγό Σαμπούρο και του στρατού του Λομβαρδικού Δουκάτου του Μπενεβέντο υπό τον Δούκα Ρομουαλάντ, γιο του Λομβαρδού βασιλιά Γριμοάλδου. Η Λομβαρδική νίκη σηματοδότησε το τέλος της προσπάθειας για την ανακατάληψη της νότιας Ιταλίας από τον αυτοκράτορα Κώνστα.

Ο βυζαντινός αυτοκράτορας Κώνστας Β' το 662 ξεκίνησε μία εκστρατεία στην Ιταλία με σκοπό να ανακαταλάβει τα χαμένα βυζαντινά εδάφη από τους Λομβαρδούς. Αποβιβάστηκε στον Τάραντα κι κατέκτησε αρχικά τις Νάπολη και την Ρώμη κι έπειτα πολιόρκησε την Μπενεβέντο χωρίς επιτυχία. Έπειτα ο Κώνστας κινήθηκε στην Νάπολη κι έστησε στρατόπεδο στην Φορίνο με διοικητή τον Σαμπούρο. Μαθαίνοντας το ο δούκας της Μπενεβέντο κινήθηκε κατά του βυζαντινού στρατού.

Στο πεδίο της μάχης αναφέρεται από τον Παύλο Διάκονο ότι οι Βυζαντινοί παρέταξαν 20.000 άνδρες ενώ είναι άγνωστος ο αριθμός των Λομβαρδών. Στη μάχη οι Λομβαρδοί νίκησαν τους Βυζαντινούς τρέποντας τους σε φυγή, ο Διάκονος αναφέρει έναν Λομβαρδό, τον Αμαλόνγκο που σήκωσε στον αέρα έναν Βυζαντινό με τα δύο του χέρια και τον σκότωσε. Βλέποντας το οι υπόλοιποι φοβήθηκαν και τράπηκαν σε φυγή.

Μετά τη μάχη ο Ρομουαλάντ κατέκτησε αρκετά βυζαντινά εδάφη, και τον Τάραντα, μειώνοντας τα βυζαντινά εδάφη στην Ιταλία.. Ο ίδιος ο Κώνστας πήγε στις Συρακούσες, όπου σκόπευε να μεταφέρει την πρωτεύουσα από την Κωνσταντινούπολη, όπου δολοφονήθηκε το 668.
Calligra Stage

Το Calligra Stage (παλαιότερα ονομάζονταν "KPresenter") είναι ελεύθερο πρόγραμμα για την προβολή και επεξεργασία παρουσιάσεων (αγγλ. "slide-show"). Αποτελεί μέρος του πακέτου εφαρμογών γραφείου Calligra Suite και αναπτύσσεται από το εγχείρημα του KDE.
Έρμιππος ο Σμυρναίος

Ο Έρμιππος ο Σμυρναίος ή ονομαζόμενος Έρμιππος ο Καλλιμάχειος ήταν περιπατητικός φιλόσοφος από τη Σμύρνη. Από την ονομασία Καλλιμάχειος, πιστεύεται ότι ήταν μαθητής του Καλλιμάχου, περίπου στα μέσα του 3ου αιώνα. Από τα γραπτά του, ο βίος του Χρυσίππου (279 – 206 π.Χ.) υποδεικνύει ότι ο Έρμιππος έζησε προς το τέλος του 3ου αιώνα. 

Το έργο του "«Βίοι των εν παιδεία διαλαμψάντων»" χωρίζετο σε κατηγορίες ("Περί νομοθετών, Περί των Επτά σοφών, Περί των από φιλοσοφίας εις τυραννίδας και δυναστείας μεθεστηκότων") αλλά και σε επιμέρους βιογραφίες ("Περί Ιππώνακτος, Περί Εμπεδοκλέους του Ακραγαντίνου, Περί Αναξαγόρου του Καλζομενίου, Περί Πλάτωνος, Περί Ευριπίδου, Περί Αισχίνους του ρήτορος, Περί Θουκυδίδου" κλπ). Ήταν ιδιαίτερα γνωστό και παρόλο που έχει χαθεί, πολλοί συγγραφείς έκαναν αναφορά σε αυτό. Από αυτούς, ο Διογένης ο Λαέρτιος, το έχει χρησιμοποιήσει πολύ συχνά ως πηγή και το αναφέρει πολλές φορές στο έργο του που σημερα ονομάζουμε Βίοι φιλοσόφων. Από τις πηγές που έχουμε στη διάθεσή μας, γνωρίζουμε ότι περιείχε βιογραφίες για τους πολλούς συγγραφείς, φιλοσόφους, ρήτορες και ιστορικούς: για τον Αριστοτέλη, τον Πυθαγόρα, Εμπεδοκλή, Ηράκλειτο, Δημόκριτο, Ζήνωνα, Σωκράτη, Πλάτωνα, Αντισθένη, Διογένη, Στίλπων, Επίκουρο, Θεόφραστο, Ηρακλείδη, Δημήτριο τον Φαληρέα, και τον Χρύσιππο.
Αλτικιέρο

Ο Αλτικιέρο (πλήρες όνομα: "Altichiero da Verona", περ. 1330 – περ. 1390), επίσης αποκαλούμενος και Αλτιγκιέρι ντα Τσέβιο ("Aldighieri da Zevio") ήταν Ιταλός ζωγράφος του γοτθικού στυλ. Μαθητής του Τζιότο, ο Αλτικιέρο θεωρείται ως ο ιδρυτής της Σχολής της Βερόνα και ήταν πιθανόν ο πλέον αξιόλογος καλλιτέχνης της Ιταλίας του 14ου αιώνα. Εργάστηκε στη Βερόνα και στην Πάντοβα. Εργασίες του έχουν διασωθεί στον ναό της Αγίας Αναστασίας στη Βερόνα και στη Βασιλική του Αγίου Αντωνίου και το παρεκκλήσιο του Αγίου Γεωργίου στην Πάντοβα (όπου το σύνολο των έργων διαμοιράζεται εν γένει μεταξύ Αλτικιέρο και Τζάκοπο ντ' Αβάντσι, για τον οποίο ελάχιστα είναι γνωστά.

Ο Αλτικιέρο πιθανότατα γεννήθηκε στο Τσέβιο (Zevio), κωμόπολη περίπου 15 χλμ. από τη Βερόνα, ή κάπου κοντά σε αυτήν. Έγινε σημαντικό μέλος της αυλής της οικογένειας Σκαλιγκέρι (Scaligeri ή Σκάλιγκερ (Scaliger) ή ντέλλα Σκάλα (della Scala)) και περί το 1364 ζωγράφισε στο ανάκτορο της οικογένειας μια σειρά από νωπογραφίες βασισμένες στους "Ιουδαϊκούς πολέμους" του Τίτους Φλάβιους Γιοζέφους (Titus Flavius Josephus).

Νωπογραφίες του υπάρχουν στη βασιλική του Αγίου Αντωνίου στην Πάντοβα. Σε συνεργασία με τον Ντ' Αβάντσο Βερονέζε έφτιαξε τις νωπογραφίες του παρεκκλησίου του Αγίου Ιακώβου, για τις οποίες και έλαβε 792 δουκάτα. Οι επτά πρώτες νωπογραφίες από τη ζωή του "Αγίου Ιακώβου του Πρεσβυτέρου" έχουν φτιαχτεί από τον Αλτικιέρο.

Τελευταία μνεία σε αυτόν γίνεται σε αρχειακό έγγραφο της Πάντοβα τον Σεπτέμβριο του 1384. Εκείνη την εποχή βρισκόταν στη Βερόνα ή ετοιμαζόταν να πάει εκεί. Ο καλλιτέχνης και βιογράφος Τζόρτζιο Βαζάρι είναι η πηγή της παράδοσης ότι ο Αλτικιέρο επέστρεψε στη Βερόνα αφού τελείωσε την εργασία του στην Πάντοβα. Κατ' άλλες πηγές το 1390 επέστρεψε στη Βερόνα, όπου δημιούργησε μια τελευταία σειρά νωπογραφιών στην εκκλησία της Αγίας Αναστασίας.

Οι μορφές του Αλτικιέρο είναι πιο ρεαλιστικά συνδεδεμένες με τη φύση και την αρχιτεκτονική σε σύγκριση με αυτές του Τζιότο και φαίνεται ότι ο Αλτικιέρο δείχνει μεγαλύτερο ενδιαφέρον για την αρμονικότητα της σύνθεσης. Θυσιάζει ορισμένα στοιχεία δραματικότητας και πλαστικότητας των σκηνών του για να επιτύχει πιο ισχυρούς δισδιάστατους ρυθμούς.
Κάρελ φαν Μάντερ

Ο Κάρελ φαν Μάντερ (Ι) (Karel van Mander (I) συναντάται και Carel van Mander Carel van Mandere, Karel Van Mander, Carel Van Mander), Μάιος 1548 - 2 Σεπτεμβρίου 1606) ήταν Φλαμανδός ζωγράφος, ποιητής, ιστορικός τέχνης και θεωρητικός της αισθητικής, ο οποίος εγκαταστάθηκε στην Ολλανδία κατά το τελευταίο τμήμα της ζωής του. Είναι κυρίως γνωστός ως βιογράφος των πρώιμων Φλαμανδών ζωγράφων, πληροφορίες για τους οποίους παρέχει στο βιβλίο του "Het Schilder-boeck" (χετ Σχίλντερμπουκ = το βιβλίο των ζωγράφων). Ως καλλιτέχνης και θεωρητικός διαδραμάτισε σημαντικό ρόλο στη διάδοση και εξέλιξη του μανιερισμού στη βόρεια Ευρώπη και την Ολλανδική Δημοκρατία.
Κωνσταντίνος Ι. Παπαρρηγόπουλος (1920-2010)

O Κωνσταντίνος Ι. Παπαρρηγόπουλος (1920-2010) ήταν Έλληνας δικηγόρος και πολιτικός. Υπηρέτησε ως υφυπουργός Οικονομικών από το 1977 ως το 1981.
Τζεφ Γκόλντμπλουμ

Ο Τζεφ Γκόλντμπλουμ ("Jeffrey Lynn "Jeff" Goldblum", 22 Οκτωβρίου 1952) είναι Αμερικανός ηθοποιός. Ο Τζεφ Γκόλντμπλουμ έχει πρωταγωνιστήσει σε αρκετές ταινίες όπως "Η μύγα" (The Fly, 1986), "Σκοτεινός Αντίπαλος" (Deep Cover, 1992), "Τζουράσικ Παρκ" (Jurassic Park, 1993), και στη συνέχεια του "Ο Χαμένος Κόσμος: Τζουράσικ Παρκ" (The Lost World: Jurassic Park, 1997) και "Ημέρα Ανεξαρτησίας" (Independence Day, 1997). Το 1996 σκηνοθέτησε μια ταινία μικρού μήκους, ονόματι "Little Surprises " και η οποία έλαβε υποψηφιότητα για Όσκαρ Καλύτερης Ταινίας Μικρού Μήκους.

Από το 2009 εως το 2010 υποδύονταν τον ντετέκτιβ Ζακ Νίκολς στην τηλεοπτική σειρά "Νόμος και Τάξη".Τον υποδύθηκε σε 24 επεισόδια.Επίσης έχει εμφανιστεί και σε άλλες ταινίες σε μικρούς ρόλους όπως Ξενοδοχείο Grand Budapest (The Grand Budapest Hotel, 2014).
Γιώργος Πανουσόπουλος

O Γιώργος Πανουσόπουλος είναι Έλληνας κινηματογραφιστής, σκηνοθέτης και σεναριογράφος. Η ταινία του «Μανία» του 1985 διαγωνίστηκε στο 36ο Διεθνές Φεστιβάλ Κινηματογράφου του Βερολίνου και το «Μ' αγαπάς;» στο 46ο Διεθνές Φεστιβάλ της Βενετίας.
Τζων Κολίκος

Ο Τζων Κολίκος ("John Colicos", 10 Δεκεμβρίου 1928 – 6 Μαρτίου 2000) ήταν Καναδός ηθοποιός με διακεκριμένη σταδιοδρομία στον Καναδά και σε θέατρα του Ηνωμένου Βασιλείου και των ΗΠΑ. Γεννήθηκε στο Μοντρεάλ από Έλληνα πατέρα και Καναδή μητέρα.
Άσπαρ

Ο Φλάβιος Αρδαβούριος Άσπαρ (π. 400 - 471) ήταν Γερμανός πατρίκιος της Ανατολικής Αυτοκρατορίας και, ως στρατηγός Γερμανών μισθοφόρων σε Ρωμαϊκή υπηρεσία, είχε σημαντική επιρροή στις αποφάσεις των αυτοκρατόρων Θεοδοσίου Β΄, Μαρκιανού και Λέοντος Α΄. Ο ίδιος μάλιστα ανέβασε τον τελευταίο στο θρόνο, ελπίζοντας, ότι θα συνέχιζε να επηρεάζει τις εξέλίξεις εντός και εκτός της Αυτοκρατορίας, καθώς -επειδή ήταν Αρειανός και «βάρβαρος» (λέξη που είχαν οι Ρωμαίοι για τις φυλές, που επιτέθηκαν στη Ρωμαϊκή Αυτοκρατορία από τα τέλη του 4ου αιώνα)- δεν μπορούσε να γίνει ο ίδιος Αυτοκράτορας. Συμμετείχε στην εκστρατεία των Ρωμαίων στην Αφρική κατά των Βανδάλων, που κατέληξε σε αποτυχία. Ο Άσπαρ δολοφονήθηκε στην Κωνσταντινούπολη, αφού προσπάθησε να εκθρονίσει τον Λέοντα Α΄ για να βάλει στην θέση του τον δικό του γιο Αρδαβούρ, ο οποίος επίσης δολοφονήθηκε. Με τον θάνατό του έφτασε το τέλος της γερμανικής επιρροής στην πολιτική της Ανατολικής Αυτοκρατορίας.
Γιώργος Ξεινός

Ο Γιώργος Ξεινός (Σχοινούδι Ίμβρου, 1944) είναι Έλληνας διηγηματογράφος, δοκιμιογράφος και συγγραφέας ιστορικών μελετών, Άρχων Προστάτης των Γραμμάτων του Οικουμενικού Πατριαραχείου.
Τριαντάφυλλος Κεραμιδάς

Ο Τριαντάφυλλος Κεραμιδάς (1890-1965) ήταν Έλληνας καθηγητής, ο οποίος υπηρέτησε ως διοικητής του ΙΚΑ.
Κάθκιν Παρκ

:"Για την αρχική τοποθεσία του Κάθκιν Παρκ, δείτε το λήμμα Κάθκιν Παρκ (1872–1903)."
Το Κάθκιν Παρκ είναι δημοτικό πάρκο στην Γλασκώβη της Σκωτίας. Την συντήρηση του πάρκου επιμελείται το τμήμα πάρκων του Δήμου της Γλασκώβης, ενώ αποτελεί δημόσιο χώρο στον οποίο εξακολουθείται να παίζεται ποδόσφαιρο. Το πάρκο περιέχει τα ερείπια του δευτέρου Χάμπντεν Παρκ, το οποίο αποτελούσε έδρα των Κουίνς Παρκ (κατά την περίοδο μεταξύ 1884–1903) και Θερντ Λάναρκ (κατά την περίοδο μεταξύ 1903–1967). Το αρχικό Χάμπντεν Παρκ ευρισκόταν ολίγον δυτικότερα, ενώ η τοποθεσία του αρχικού Κάθκαρτ Ρόουντ ευρίσκεται, πλέον, εντός του πάρκου του Κουίνς Παρκ.
Μάχη της Βερόης

μικρογραφία|Ο Ιωάννης Β΄ Κομνηνός
Η Μάχη της Βερόης ήταν μία μάχη που έγινε το 1122 ανάμεσα στη Βυζαντινή Αυτοκρατορία και τους Πετσενέγους στη θρακική πόλη Βερόη, σημερινή Στάρα Ζαγόρα της Βουλγαρίας. Ο βυζαντινός στρατός υπό τις διαταγές του αυτοκράτορα Ιωάννη Β΄ Κομνηνού κέρδισε τη μάχη, με αποτέλεσμα την εξαφάνιση των Πετσενέγων ως αυτοτελή λαού.
Σος και Βικτώρια Πετροσιάν

Οι σύζυγοι Σος και Βικτώρια Πετροσιάν από την Αρμενία και τη Ρωσία και τώρα στη Γερμανία είναι καλλιτέχνες της γρήγορης αλλαγής ρούχων. Ξεκίνησαν την καριέρα τους το 1991 στη Μόσχα.

Ο Σος Πετροσιάν γεννήθηκε στο Γερεβάν της Αρμενίας στις 27 Μαΐου 1972. Η Βικτώρια γεννήθηκε στη Μόσχα στις 9 Ιουλίου 1978. Στέφθηκαν δύο φορές Παγκόσμιοι Πρωταθλητές Γρήγορης Αλλαγής από το Guinness World Book, κέρδισαν το τίτλο του Καλύτερου Ψυχαγωγικού Ζευγαριού στα Παγκόσμια Βραβεία Μαγείας 2008 στο Λος Άντζελες, και επίσης δύο φορές (οι μοναδικοί) εκείνον του Καλύτερου Μάγου Γρήγορης Αλλαγής στα Παγκόσμια Βραβεία Μέρλιν στη Νέα Υόρκη. 

Το ζευγάρι Σος και Βικτώρια Πετροσιάν, “Καλλιτέχνες Γρήγορης Αλλαγής Νέας Γενιάς”, έχει τέσσερις παγκόσμιες επιδόσεις Guinness στην Γρήγορη Αλλαγή Ενδυμασιών:
* 2007 – 16 ενδυμασίες σε 2 λεπτά στη Γερμανία
* 2008 – 11 ενδυμασίες σε 1 λεπτό στην Κίνα
* 2008 – 12 ενδυμασίες σε 1 λεπτό στην Ιταλία
* 2011 – 13 ενδυμασίες σε 1 λεπτό
Το 2007, ο Μαγικός Κύκλος στη Γερμανία τους τίμησε με τον τίτλο του Καλύτερου Μαγικού Νούμερου.

Το 2010, ο Σος και η Βικτώρια Πετροσιάν πέτυχαν παγκόσμια επίδοση Guinness στο πρόγραμμα της γαλλικής τηλεόρασης "Le Plus Grand Cabaret du Monde" στο Παρίσι με 19 ενδυμασίες. Επίσης ο Μαγικός Κύκλος στη Γερμανία τους ανακήρυξε "Καλύτερους Συγγραφείς του 2010" για τα βιβλία τους: «Μεταμόρφωση Φορεμάτων Μέρος 2» και «Μεταμόρφωση Κουστουμιών Μέρος 1». Όλα τα κόλπα και οι ενδυμασίες που μεταμορφώνονται έχουν δημιουργηθεί από τον Σος.

Το 2011, έφτασαν στον ημιτελικό του γερμανικού τηλεοπτικού προγράμματος "Das Supertalents". To 2012, εμφανίστηκαν στο Πεκίνο στο Διεθνές Κινεζικό Καρναβάλι Μαγείας “Σινικό Τείχος” όπου 20 μάγοι, οι πρώτοι της FISM (Fédération Internationale des Sociétés Magiques), παρουσίασαν εντυπωσιακές παραστάσεις σε ένα θέατρο μπροστά σε χιλιάδες, σε μια μάχη μαγείας τριών ημερών. Ο Σος και η Βικτώρια έλαβαν το μόνο χρυσό μετάλλιο (τα αργυρά ήταν δύο και τα χάλκινα τρία).
Δημήτριος Γιατζής

Ο Δημήτριος Γιατζής του Χρήστου (1891 - 1964) ήταν αντιστράτηγος του ελληνικού Στρατού Ξηράς, αρχηγός του Γενικού Επιτελείου Στρατού (ΓΕΣ) την περίοδο του εμφυλίου πολέμου.
Λευκό ρύζι

thumb|250px|upright|Λευκό ρύζι.
Το λευκό ρύζι ή κοινώς το άσπρο ρύζι "(white rice)" είναι η ονομασία που δίνεται στο αλεσμένο ρύζι στο οποίο έχουν αφαιρεθεί ο φλοιός (husk), το πίτουρο και το φύτρο. Αυτό αλλοιώνει τη γεύση, υφή και εμφάνιση του ρυζιού και βοηθά στην αποτροπή της αλλοίωσης ενώ παρατείνει τη διάρκεια αποθήκευσης. Μετά την άλεση, το ρύζι γυαλίζεται, καταλήγοντας σε ένα σπόρο με μια φωτεινή, λευκή, λαμπερή εμφάνιση.

Οι διαδικασίες άλεσης και στίλβωσης απομακρύνουν σημαντικές θρεπτικές ουσίες. Μια διατροφή βασισμένη στο μη εμπλουτισμένο λευκό ρύζι, αφήνει τους ανθρώπους ευάλωτους στην νευρολογική ασθένεια μπέρι-μπέρι "(beriberi)", που οφείλεται στην ανεπάρκεια της θειαμίνης (βιταμίνη B1). Το λευκό ρύζι, συνήθως εμπλουτίζεται με μερικά από τα θρεπτικά συστατικά που απομακρύνθηκαν από αυτό κατά τη διάρκεια της επεξεργασίας του. Στις Ηνωμένες Πολιτείες, ο εμπλουτισμός του άσπρου ρυζιού με B1, B3 και σίδηρο, απαιτείται από το νόμο. Όπως συμβαίνει με όλα τα φυσικά τρόφιμα, η ακριβής διατροφική σύνθεση του ρυζιού, ποικίλλει ελαφρώς ανάλογα με την ποικιλία, τις συνθήκες του εδάφους, τις περιβαλλοντικές συνθήκες και τους τύπους των λιπασμάτων.

Σε διάφορες χρονικές περιόδους, αρχής γενομένης από τον 19ο αιώνα, το καστανό ρύζι και το άγριο ρύζι έχουν υποστηριχθεί ως πιο υγιεινές επιλογές. Το πίτουρο στο καφέ ρύζι, περιέχει σημαντικές διαιτητικές ίνες και το φύτρο περιέχει πολλές βιταμίνες και ανόργανα στοιχεία.

Τυπικά, 100 γραμμάρια άψητου ρυζιού, παράγουν περίπου 240 με 260 γραμμάρια μαγειρεμένων κόκκων, η διαφορά στο βάρος, οφείλεται στην απορρόφηση του μαγειρεμένου νερού.
Στρατιωτικό Επιτελείο της Ευρωπαϊκής Ένωσης

Το Στρατιωτικό Επιτελείο της Ευρωπαϊκής Ένωσης (EUMS) είναι μια υπηρεσία της Ευρωπαϊκής Ένωσης, αρμόδια για την εποπτεία των επιχειρήσεων μέσα από τη σφαίρα της Κοινής Πολιτικής Ασφάλειας και Άμυνας. Είναι άμεσα συνδεδεμένη με το ιδιαίτερο γραφείο του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, (σήμερα) Φεντερίκα Μογκερίνι, και είναι επίσημα μέρος της Ευρωπαϊκής Υπηρεσίας Εξωτερικής Δράσης.
Ντομενικίνο

Ο Ντομενικίνο ("Domenichino", πραγματικό όνομα: "Domenico Zampieri", 21 Οκτωβρίου 1581 – 6 Απριλίου 1641) ήταν Ιταλός ζωγράφος της τεχνοτροπίας μπαρόκ που ανήκε στη Σχολή ζωγραφικής της Μπολόνια (ή Σχολής του Αννίμπαλε Καρράτσι). Έλαβε το προσωνύμιο "Ντομενικίνο" (μικρός Ντομένικο) λόγω του μικρού αναστήματός του.
Πρόεδρος της Ρουμανίας

Ο Πρόεδρος της Ρουμανίας είναι ο αρχηγός κράτους της Ρουμανίας με αυξημένο ρόλο και σημαντικές και ισχυρές αρμοδιότητες καθώς σε ένα ημιπροεδρικό σύστημα όπως αυτό της Ρουμανίας η θέση του προέδρου της δημοκρατίας κατέχει ουσιαστικές εξουσίες. Εκλέγεται άμεσα από ένα σύστημα δύο γύρων για θητεία πέντε ετών (ισχύει από το 2004, μετά από την συνταγματική αναθεώρηση του 2003). Ένα πρόσωπο μπορεί να υπηρετήσει έως δύο θητείες, κατά τη διάρκεια των οποίων δεν μπορεί να είναι μέλος οποιουδήποτε πολιτικού κόμματος.

Ο θεσμός του Προέδρου δημιουργήθηκε το 1974, όταν ο κομμουνιστής ηγέτης Νικολάε Τσαουσέσκου έδωσε περισσότερες εξουσίες στην προεδρία του Συμβουλίου της Επικρατείας, εξελίσσοντάς την σε πλήρως ανεπτυγμένη εκτελεστική προεδρία. Μετά από την ανατροπή του σοσιαλισμού στην Ρουμανία, ο θεσμός πήρε σταδιακά την μορφή που έχει σήμερα, με σημείο-σταθμό την υιοθέτηση του ισχύοντος Συντάγματος της χώρας το 1991.

Από την 21η Δεκεμβρίου 2014 Πρόεδρος είναι ο Κλάους Γιοχάνις.
Κυβέρνηση του Καναδά

Η Κυβέρνηση του Καναδά (αγγλικά: "Government of Canada", γαλλικά: "Gouvernement du Canada"), επίσημα Κυβέρνηση της Αυτής Μεγαλειότητος, (αγγλικά: "Her Majesty's Government", γαλλικά: "Gouvernement de Sa Majesté"), είναι η ομοσπονδιακή διοίκηση του Καναδά. Στα καναδικά αγγλικά, ο όρος μπορεί να σημαίνει είτε το σύνολο των θεσμικών οργάνων, είτε ειδικά τη Βασίλισσα-στο-Συμβούλιο (Queen-in-Council). Σε κάθε περίπτωση, το συλλογικό όργανο ορίστηκε από τη Συνομοσπονδία, μέσω της Συνταγματικής Πράξης του 1867, ως μια ομοσπονδιακή συνταγματική μοναρχία, όπου το Καναδικό Στέμμα ενεργεί ως ο πυρήνας, ή το πιο βασικό δομικό στοιχείο, μιας κοινοβουλευτικής δημοκρατίας με τη μορφή του συστήματος Γουέστμινστερ. Το Στέμμα είναι συνεπώς το θεμέλιο της εκτελεστικής, νομοθετικής και δικαστικής εξουσίας της καναδικής κυβέρνησης. Περαιτέρω στοιχεία της μορφής διακυβέρνησης περιγράφονται στο υπόλοιπο του καναδικού συντάγματος, το οποίο περιλαμβάνει γραπτό καταστατικό, αποφάσεις δικαστηρίων και άγραφες συμβάσεις που αναπτύχθηκαν κατά τη διάρκεια αιώνων.
Παγκόσμιο πρωτάθλημα Φόρμουλα 1 (1992)

Το Παγκόσμιο πρωτάθλημα Φόρμουλα 1 (1992) ήταν το 43ο που διοργάνωσε η FIA. Περιλάμβανε 16 αγώνες.
Ξεκίνησε στις 5 Απριλίου στη Βραζιλία κι ολοκληρώθηκε στις 8 Νοεμβρίου στην Αυστραλία. Ήταν 
το τελευταίο πρωτάθλημα για την Ιαπωνική αυτοκινητοβιομηχανία Honda η οποία προμήθευε με κινητήρες τη Μακλάρεν και 
Παγκόσμιος Πρωταθλητής αναδείχθηκε ο Βρετανός Νάιτζελ Μάνσελ.


1992
Ευρώπη των Εθνών και της Ελευθερίας

Η Ευρώπη των Εθνών και της Ελευθερίας (Αγγλικά: Europe of Nations and Freedom, Γαλλικά: Europe des nations et des libertés) είναι μια πολιτική ομάδα του Ευρωπαϊκού Κοινοβουλίου που ιδρύθηκε στις 15 Ιουνίου 2015. Έχει 38 μέλη και είναι η μικρότερη ομάδα στην Ευρωβουλή.
Τζέιμς Λιούις Κραφτ

Ο Τζέιμς Λιούις Κραφτ ("James Lewis Kraft", Στίβενσβιλ, Οντάριο, 11 Δεκεμβρίου 1874 - Σκόκι, Ιλινόις, 16 Φεβρουαρίου 1953) ήταν Καναδό - Αμερικανός επιχειρηματίας, ο οποίος ίδρυσε την ομώνυμη εταιρεία παραγωγής ειδών διατροφής.
Βίκτωρ Αμεδαίος Β΄ της Σαρδηνίας

Ο Βίκτωρ Αμεδαίος Β΄ της Σαρδηνίας (14 Μαΐου 1666 – 31 Οκτωβρίου 1732) από τον Οίκο της Σαβοΐας ήταν δούκας της Σαβοΐας (1675 - 1730), έπειτα βασιλιάς της Σικελίας (1713 - 1720) και μετά βασιλιάς της Σαρδηνίας (1720 - 1730). Κατείχε, επίσης, τους τίτλους του μαρκήσιου του Σαλούτσο, δούκα του Μομφερράτου, πρίγκιπα του Πεδεμοντίου, κόμη της Αόστης, του Μοριέν και της Νίκαιας.

Γεννήθηκε στο Τορίνο τον Μάιο του 1666 και ήταν γιος του Δούκα Καρόλου Εμμανουήλ Β΄ της Σαβοΐας και της δεύτερης συζύγου του Μαρίας-Ιωάννας-Μπατίστης της Σαβοΐας-Νεμούρ, κόρης του Καρόλου-Αμεδαίου δούκα του Νεμούρ. Μετά το τέλος του πατέρα του το 1675, η μητέρα του ανέλαβε την αντιβασιλεία, την οποία διατήρησε ως το 1684, όταν και ο Βίκτωρ-Αμεδαίος Β' κατάφερε να την απομακρύνει.

Αφού πολέμησε στον Πόλεμο της Ισπανικής Διαδοχής, έγινε Βασιλιάς της Σικελίας το 1713, όμως αναγκάστηκε να ανταλλάξει το βασίλειο αυτό με εκείνο της Σαρδηνίας. Το 1730 παραιτήθηκε και ο θρόνος πέρασε στο γιο του Κάρολο-Εμμανουήλ Γ΄. Ο Βίκτωρ-Αμεδαίος Β' άφησε μια σημαντική πολιτιστική επιρροή στο Τορίνο αναδιαμορφώνοντας το βασιλικό και άλλα παλάτια και οικοδομώντας την Βασιλική της Σουπέργκα, όπου και βρίσκεται σήμερα η σωρός του.
Αντώνης Κούρτης

Ο Αντώνης Κούρτης (Φεβρουάριος 1934) είναι Έλληνας δημοσιογράφος.
Παγκόσμια Οργάνωση Οδηγών και Κοριτσιών Προσκόπων

Η Παγκόσμια Οργάνωση Οδηγών και Κοριτσιών Προσκόπων (αγγλικά: "World Association of Girl Guides and Girl Scouts", WAGGGS, ) είναι παγκόσμιος οργανισμός στήριξης των, γυναικείου προσανατολισμού, οργανώσεων Οδηγισμού και Προσκοπισμού σε 145 χώρες. Ιδρύθηκε το 1928 στο Πάραντ της Ουγγαρίας και έχει την έδρα της στο Λονδίνο της Αγγλίας. Είναι η αντίστοιχη της Παγκόσμιας Οργάνωσης Προσκοπικής Κίνησης (WOSM). Η WAGGGS είναι οργανωμένη σε πέντε περιφέρειες και λειτουργεί τέσσερα διεθνή κατευθυντήρια κέντρα. Κατέχει το καθεστώς του πλήρους μέλους στο Ευρωπαϊκό Φόρουμ Νεολαίας (YFJ), η οποία λειτουργεί στο πλαίσιο του Συμβουλίου της Ευρώπης και περιοχών της Ευρωπαϊκής Ένωσης και συνεργάζεται στενά με τους φορείς αυτούς.

Η WAGGGS αποτελείται από εθνικές οργανώσεις μέλη, που λειτουργούν ανεξάρτητα, αλλά συμφωνούν να τηρούν το σύνταγμα της WAGGGS. Οι εθνικές οργανώσεις μέλη χωρίζονται σε πέντε περιφέρειες. Οι οργανώσεις-μέλη με τη σειρά τους εκλέγουν το Παγκόσμιο Συμβούλιο (World Board), το οποίο αρχικά ονομαζόταν Παγκόσμια Επιτροπή (World Committee), η οποία διέπει τη WAGGGS.

Η WAGGGS είναι μια μη κυβερνητική οργάνωση με συμβουλευτικό καθεστώς στο Οικονομικό και Κοινωνικό Συμβούλιο του ΟΗΕ (ECOSOC).
Γιαν Γιουστ

Ο Γιαν Γιουστ (φλαμανδικά: Jan Joest, αναφέρεται επίσης και ως Jan Joest van Kalkar ή Jan Joest van Calcar (μεταξύ 1450 και 1460 – 1519), ήταν Ολλανδός ζωγράφος είτε από το Βέζελ είτε από το Κάλκαρ (και οι δύο πόλεις σήμερα ανήκουν στη βόρεια Ρηνανία - Βεστφαλία, Γερμανία) γνωστός για τους θρησκευτικού περιεχομένου πίνακές του.
Μινόρου Χόντα

Ο Μινόρου Χόντα (, 26 Φεβρουαρίου 1913 – 26 Αυγούστου 1990) ήταν Ιάπωνας αστρονόμος. Γεννήθηκε στον Νομό Τοτόρι της Ιαπωνίας και πέθανε στο Κουρασασίκι.

Από το 1937 ο Χόντα εργάστηκε για λογαριασμό του Ισέι Γιαμαμότο στο «Αστεροσκοπείο του Ζωδιακού Φωτός» στη Χιροσίμα.

Ο Χόντα ανεκάλυψε συνολικά περισσότερους από 12 κομήτες, όλους μεταξύ των ετών 1940 και 1968. Από αυτούς, ίσως ο πλέον αξιοσημείωτος είναι ο περιοδικός κομήτης 45P/Honda-Mrkos-Pajdušáková. Ο Χόντα έγινε πολύ γνωστός στην Ιαπωνία για τις ανακαλύψεις του αυτές.

Ο Χόντα υπήρξε ο πρώτος που ανέφερε τον ορατό με γυμνό μάτι καινοφανή αστέρα (νόβα) V1500 Κύκνου (Καινοφανής του Κύκνου 1975), που έφθανε το τρίτο μέγεθος, στις 29 Αυγούστου 1975. Λίγο αργότερα, ο αστέρας έφθασε το δεύτερο μέγεθος και πολλές εκατοντάδες ανεξάρτητες ανακαλύψεις του έγιναν από άλλους. Ο Χόντα είχε ανακαλύψει και άλλους καινοφανείς, όπως τον Καινοφανή του Αετού στις 28 Ιανουαρίου 1982.

Ο αστεροειδής 3904 Χόντα ονομάσθηκε προς τιμή του, ο αστεροειδής 8485 Σατόρου από το όνομα της συζύγου του και ο αστεροειδής 11442 Σεϊτζίν-Σανσό από το όνομα του αστεροσκοπείου του.
Damageplan

Οι Damageplan ήταν ένα groove metal συγκρότημα, το οποίο δημιουργήθηκε μετά την διάλυση των Pantera το 2003, από τα δύο αδέλφια και πρώην μέλη των Pantera, τους Ντάιμπαγκ Νταρέλ και Βίνι Πολ, μαζί με τους Πάτρικ Λάχμαν και Μπομπ Ζίλα. Το συγκρότημα κατάφερε να βγάλει μόνο έναν δίσκο το 2004 με την ονομασία "New Found Power", το οποίο ανέβηκε στην 38η θέση του αμερικάνικου καταλόγου επιτυχιών, με τον Νταρέλ να αναλαμβάνει την κιθάρα, τον Ζίλα το μπάσο, τον Πολ τα τύμπανα και τον Λάχμαν τα φωνητικά. Το συγκρότημα διαλύθηκε έναν χρόνο αργότερα, τον Δεκέμβριο του 2004, όταν ο Νταρέλ πυροβολήθηκε και σκοτώθηκε ακαριαία από τον νεαρό Γκειλ, ο οποίος εισέβαλε στο κλαμπ όπου έκαναν εμφανίσεις οι Damageplan.
Οδηγισμός

Ο Οδηγισμός είναι κίνηση παρόμοια με τον Προσκοπισμό αρχικά και ακόμη σε μεγάλο βαθμό, που απευθύνεται στα κορίτσια και τις γυναίκες. Εξελίχθηκε το 1909 από τα κορίτσια που επιθυμούσαν να λάβουν μέρος στο κίνημα. Σε διάφορα μέρη σε όλο τον κόσμο, το κίνημα αναπτύχθηκε με διάφορους τρόπους. Σε ορισμένες περιοχές, τα κορίτσια προσπάθησαν να γίνουν μέλη προσκοπικών οργανώσεων, οπότε αποφασίστηκε ότι οι ξεχωριστές οργανώσεις για το κάθε φύλο ήταν μια καλύτερη λύση. Σε άλλα μέρη, ομάδες κοριτσιών ξεκίνησαν και στην πορεία μερικές απ' αυτές προσπάθησαν να συγχωνευτούν με οργανώσεις αγοριών. Σε άλλες περιπτώσεις, μικτές ομάδες σχηματίστηκαν, μερικές από τις οποίες αργότερα διασπάστηκαν. Κατά τον ίδιο τρόπο, το όνομα του Οδηγισμού έχει χρησιμοποιηθεί από ομάδες σε διαφορετικές χρονικές στιγμές και σε διαφορετικούς τόπους, με κάποιες από τις ομάδες να αλλάζουν από τη μία στην άλλη.

Το 1909 ο Λόρδος Ρόμπερτ Μπέηντεν-Πάουελ, ο ιδρυτής του Προσκοπισμού, όταν ήρθε αντιμέτωπος με έναν αυξημένο αριθμό κοριτσιών που επιθυμούσαν να λάβουν μέρος στον Προσκοπισμό, αποφάσισε ότι τα κορίτσια θα πρέπει να έχουν τη δική τους ξεχωριστή κίνηση και η Οργάνωση του Οδηγισμού (Girl Guides Association) ιδρύθηκε στο Ηνωμένο Βασίλειο το 1910. Πολλές, αν και σε καμία περίπτωση όλες, οργανώσεις του Οδηγισμού σε όλο τον κόσμο έχουν αναζητήσει τις ρίζες τους σε αυτό το σημείο. Η Άγκνες Μπέηντεν-Πάουελ, αδελφή του βαρώνου, ήταν υπεύθυνη για τον Οδηγισμό στο Ηνωμένο Βασίλειο κατά τα πρώτα χρόνια του. Άλλοι σημαίνοντες άνθρωποι ήταν η Juliette Gordon Low, ιδρύτρια των κοριτσιών Προσκόπων των ΗΠΑ, Όλγα Drahonowska-Małkowska στην Πολωνία και Αντουανέτα Butte στη Γαλλία.

Το όνομα «Οδηγοί» λήφθηκε από ένα διάσημο συνοριακό σύνταγμα του Βρετανικού Ινδικού στρατού, το Σώμα των Οδηγών, το οποίο ήταν γνωστό για τις ικανότητές του στον εντοπισμό και την επιβίωση.

Έχει γίνει αρκετή συζήτηση σχετικά με τις ομοιότητες του Οδηγισμού με τον Προσκοπισμό. Ενώ πολλά κορίτσια θέλησαν να αντιγράψουν δραστηριότητες αγοριών προσκόπων, παρ' όλ' αυτά οι οργανώσεις κοριτσιών έχουν επιδιώξει να αποφύγουν την απλή αντιγραφή ή μίμηση των αγοριών. Η Τζούλι Μπέντλεϊ, η οποία διορίστηκε διευθύνων σύμβουλος Οδηγισμού του Ηνωμένου Βασιλείου (United Kingdom Girl Guides) το 2012 και επικεφαλής του Συνδέσμου Οικογενειακού Προγραμματισμού (Family Planning Association) το 2007, περιέγραψε τον Οδηγισμό σε μια συνέντευξη στους The Times ως "απόλυτα φεμινιστική οργάνωση".

Ακόμα και όταν οι περισσότεροι προσκοπικοί οργανισμοί έγιναν μικτοί, ο Οδηγισμός παρέμεινε διακριτός στις περισσότερες χώρες, παρέχοντας ένα θηλυκο-κεντρικό προγράμμα. Διεθνώς διέπεται από την Παγκόσμια Οργάνωση Οδηγών και Κοριτσιών Προσκόπων (WAGGGS) με οργανώσεις μέλη σε 145 χώρες. Η WAGGGS γιόρτασε την εκατονταετηρίδα του διεθνούς Οδηγισμού σε διάστημα τριών ετών, 2010 έως 2012.

Στην Ελλάδα υφίσταται από το έτος 1932, το Σώμα Ελληνικού Οδηγισμού.
Σεμπαστιάνο ντελ Πιόμπο

Ο Σεμπαστιάνο ντελ Πιόμπο (Sebastiano del Piombo, πραγματικό όνομα Σεμπαστιάνο Λουτσιάνι (Sebastiano Luciani), περ. 1485 - 21 Ιουνίου 1547) ήταν Ιταλός ζωγράφος της ύστερης Αναγέννησης και του πρώιμου μανιερισμού, μέλος της Βενετικής Σχολής ζωγραφικής. Έγινε διάσημος για τη χρήση των χρωμάτων τα οποία προσπάθησε να συνδυάσει με τις μνημειακές μορφές του Ρωμανικού ρυθμού στα έργα του.
Γιόχαν Γιάκομπς

μικρογραφία|Ο τάφος του Γιόχαν Γιάκομπς
Ο Γιόχαν Γιάκομπς (Johann Jacobs, Μπρόγκφελντ 20 Μαΐου 1869 - Βρέμη 21 Φεβρουαρίου 1958) ήταν Γερμανός επιχειρηματίας, ο οποίος ίδρυσε την ομώνυμη εταιρεία παραγωγής καφέδων.
Art Angels

Το "Art Angels" είναι το τέταρτο άλμπουμ της Claire Boucher με το ψευδώνυμο Grimes. Κυκλοφόρησε σε ψηφιακή μορφή στις 6 Νοεμβρίου του 2015 από την 4AD και οι εκδόσεις CD, βινυλίου και κασέτας ακολούθησαν στις 11 Δεκεμβρίου του ίδιου χρόνου. Αν και η Boucher είχε ηχογραφήσει υλικό για το άλμπουμ που θα ακολουθούσε το "Visions" από το 2013, το αποτέλεσμα δεν της άρεσε και ως επακόλουθο ηχογράφησε καινούρια τραγούδια μέσα στο 2014. Το κομμάτι ""REALiTi", το οποίο συμπεριλαμβανόταν στις πρώτες ηχογραφήσεις για το άλμπουμ, κυκλοφόρησε σε μορφή demo στις αρχές του 2015. Οι διθυραμβικές κριτικές που έλαβε, ώθησαν την Boucher να επαναηχογραφήσει το κομμάτι.

Το "Art Angels" είναι πιο προσιτό από τα προηγούμενα πειραματικά άλμπουμ της Boucher. Στο άλμπουμ εμφανίζονται η Ταϊβανέζα ραπερ Aristophanes και η Janelle Monáe. Δύο singles, τα "Flesh without Blood" και "SCREAM", κυκλοφόρησαν για να προωθήσουν το άλμπουμ. Το βίντεο κλιπ, το οποίο συνδύαζε τα κομμάτια "Flesh without Blood" και "Life in the Vivid Dream"", κυκλοφόρησε στις 26 Οκτωβρίου του 2015 και σκηνοθετήθηκε από την ίδια τη Boucher. Στην πρώτη εβδομάδα κυκλοφορίας πουλήθηκαν 11.000 αντίτυπα.
Ρίο ντε λα Πλάτα

Δορυφορική άποψη του Ρίο ντε λα Πλάτα, με ορατό το [[Μπουένος Άιρες]]. Τα ποτάμια ιζήματα κάνουν τα νερά του Ρίο ντε λα Πλάτα καφέ μέχρι το ύψος περίπου του [[Μοντεβιδέο]].
Ο Ρίο ντε λα Πλάτα (ισπανικά: "Río de la Plata", κυριολεκτικά, «ποταμός του ασημιού», στα αγγλικά αναφέρεται και ως "River Plate", Ρίβερ Πλέιτ) είναι ποταμοκόλπος ο οποίος σχηματίζεται μετά τη συμβολή των ποταμών Παρανά και Ουρουγουάη. Έχει μήκος 290 χιλιόμετρα και σχηματίζει μια χοανοειδή εσοχή στην ακτογραμμή της νοτιοανατολικής Νότιας Αμερικής. Το εξωτερικό όριο του Ρίο ντε λα Πλάτα ορίζεται από τη νοητή που ενώνει την Πούντα ντελ Έστε με το ακρωτήριο Σαν Αντόνιο, στην Αργεντινή. Στο εσωτερικό του άκρο έχει πλάτος περίπου 2 χιλιόμετρα και φαρδαίνει περίπου στα 220 κοντά στην είσοδο του κόλπου. Για όσους θεωρούν ότι ο Ρίο ντε λα Πλάτα είναι ποταμός, είναι ο φαρδύτερος στον κόσμο. Ο κόλπος αποτελεί τμήμα των συνόρων Αργεντινής και Ουρουγουάης και στις όχθες του είναι κτισμένες οι πρωτεύουσες και λιμάνια Μπουένος Άιρες και Μοντεβιδέο, δυτικά και βόρεια αντίστοιχα.

Οι Πορτογάλοι ήταν οι πρώτοι Ευρωπαίοι που εξερεύνησαν το Ρίο ντε λα Πλάτα το 1512-13. Το 1516 ο Ισπανός Χουάν Ντίας ντε Σόλις εξερεύνησε την περιοχή και το 1520 ο Μαγγελάνος, κατά τη διάρκεια του περίπλου της Γης. Ο Ιταλός εξερευνητής Σεμπαστιάνο Καμπότο μελέτησε λεπτομερώς την περιοχή το 1526-9 και έπλευσε ανάντη μέχρι το ύψος της Ασουνσιόν. Εκεί, κατά τη διάρκεια ανταλλαγών με τους Γουαρανί απέκτησε ασημένια κοσμήματα, με αποτέλεσμα να δώσει στον ποταμό το όνομα Ρίο ντε λα Πλάτα. Η πρώτη ευρωπαϊκή αποικία που ιδρύθηκε στην περιοχή ήταν το Μπουένος Άιρες, το 1536, από τον Πέδρο ντε Μεντόσα, αλλά σύντομα εγκαταλείφθηκε, για να επανιδρυθεί το 1580. 

Η περιοχή ήταν παραμελημένη από τους Ισπανούς, μέχρι που δημιούργησαν την αντιβασιλεία του Ρίο ντε λα Πλάτα το 1776. Οι Βρετανοί προσπάθησαν να εισβάλλουν στο Ρίο ντε λα Πλάτα το 1806-7, ως τμήμα των Ναπολεόντειων Πολέμων, καθώς η Ισπανία ήταν σύμμαχος της Γαλλίας. Μετά την ανεξαρτησία των κρατών της Νοτίου Αμερικής, ο Ρίο ντε λα Πλάτα ήταν θέατρο αρκετών πολέμων μεταξύ αυτών των κρατών. Η πρώτη ναυμαχία στον Β΄ Παγκόσμιο Πόλεμο, η Ναυμαχία του Ρίβερ Πλέιτ, δόθηκε στις 13 Δεκεμβρίου του 1939 κοντά στις ακτές της Ουρουγουάης.
Ανδρομέδα Ε´

Η Ανδρομέδα Ε´ ("Andromedia V") είναι νάνος σφαιροειδής γαλαξίας ο οποίος απέχει περίπου 2,52 εκατομμύρια έτη φωτός και βρίσκεται στον αστερισμό Ανδρομέδα. Ανακαλύφθηκε από τον Armandroff et al. και τα σχετικά αποτελέσματα, που βασίζονταν στην ανάλυση ψηφιοποιημένου υλικού από το Αστεροσκοπείο του Πάλομαρ, δημοσιεύτηκαν το 1998.

Η μεταλλικότητα του γαλαξία αυτού είναι πάνω από το μέση αναλογία μεταλλικότητας προς φωτεινότητα των νάνων γαλαξιών στην Τοπική ομάδα γαλαξιών.
Ανδρομέδα Γ´

H Ανδρομέδα Γ´ ("Andromeda III") είναι νάνος σφαιροειδής γαλαξίας ο οποίος απέχει περίπου 2,44 εκατομμύρια έτη φωτός από την Γη και βρίσκεται στον αστερισμό της Ανδρομέδας. Ανήκει στην Τοπική ομάδα γαλαξιών και είναι δορυφόρος του Γαλαξία της Ανδρομέδας (M31). Την ανακάλυψε ο αστρονόμος Sidney van den Bergh παρατηρώντας φωτογραφίες που τραβήχθηκαν στα 1970-71.
Αθλητικός Σύλλογος Κισσός Κισσόνεργας

Ο Αθλητικός Σύλλογος Κισσός Κισσόνεργας (ή ο Κισσός Κισσόνεργας) είναι κυπριακή ποδοσφαιρική ομάδα με έδρα την Κισσόνεργα της επαρχίας Πάφου. Η ομάδα ιδρύθηκε το 1990. Το 2007 ανέστειλε τη λειτουργία της και επανιδρύθηκε το 2014. Χρώματα της ομάδας είναι το πράσινο, το κίτρινο και το κόκκινο.
Μαρίνος ο Τύριος

Ο Μαρίνος ο Τύριος ή Μαρίνος της Τύρου (περ. 70–130 μ.Χ.) ήταν Έλληνας ή εξελληνισμένος γεωγράφος και μαθηματικός, που θεωρείται ο θεμελιωτής της μαθηματικής γεωγραφίας και των υποκείμενων ιδεών στη "Γεωγραφικήν Υφήγησιν" του Πτολεμαίου. Ο Μαρίνος υπήρξε επίσης πρωτοπόρος χαρτογράφος, αφού επινόησε την ισορθογώνια προβολή.